Vrae oor ‘teenstrydige’ virussyfers in Gauteng(Argieffoto: Nokuthula Mbatha/ANA) Altesaam 1 781 mense word in hierdie stadium volgens die Gautengse gesondheidsdepartement in hospitale in die provinsie vir Covid-19 behandel, terwyl daar volgens die nasionale instituut vir oordraagbare siektes (NICD) tans 1 384 aktiewe gevalle van die virus in Gauteng is. “Dit is duidelik nie moontlik nie en die ware syfers moet dringend duidelik gemaak word,” het Jack Bloom, die DA se woordvoerder oor gesondheid in Gauteng, gesê. Gauteng het meer as ŉ week gelede laas syfers oor die provinsie se Covid-19-gevalle bekend gemaak. In daardie stadium was daar 229 490 bevestigde Covid-19-gevalle en 209 243 mense het reeds van die virus herstel. Daar was altesaam 1 730 pasiënte weens Covid-19 in hospitale en die sterftesyfer het op 4 845 gestaan. In daardie stadium was daar dus 15 402 aktiewe gevalle. “Hoe kon die aktiewe gevalle so beduidend daal, terwyl hospitaalgevalle oënskynlik net effens toegeneem het,” het Bloom gesê. Die NICD se syfers is afkomstig van 128 gesondheidsfasiliteite in Gauteng. Net by die Chris Hani Baragwanath-hospitaal is daar 349 gevalle van Covid-19. Bloom sê hoewel hy nog nie voorheen gehoor het van sulke hoë syfers by hospitale nie, lyk dit of die algehele getal aktiewe gevalle heeltemal te laag is. “Dit is uiters belangrik dat ons akkurate syfers het sodat ons tred kan hou met die epidemie en vinnig by brandpunte kan ingryp.”